b'\n_START_ARTICLE_\nLuulaja\n_START_SECTION_\nNimi\n_START_PARAGRAPH_\nLuulajan (ruots. Lule\xc3\xa5, Lule, Lulu) tulee saamenkielisest\xc3\xa4 "it\xc3\xa4ist\xc3\xa4 vett\xc3\xa4" tarkoittavasta sanasta. Nimi l\xc3\xb6ytyy ensimm\xc3\xa4ist\xc3\xa4 kertaa vuodelta 1327 per\xc3\xa4isin olevasta ruotsalaisesta dokumentista, jossa Uppsalan arkkipiispa Olof Bj\xc3\xb6rnssonin johtamalle nelj\xc3\xa4n miehen ryhm\xc3\xa4lle my\xc3\xb6nnettiin suuria alueita Luulajanjoen laaksosta. Alue sijaitsi Novgorodin ja Ruotsin v\xc3\xa4lisell\xc3\xa4 alueella ja valtioiden v\xc3\xa4linen raja Skellefte\xc3\xa5n pohjoispuolella oli ollut aiemmin m\xc3\xa4\xc3\xa4rittelem\xc3\xa4t\xc3\xb6n. Alueella oli kuitenkin ollut asutusta ja maanviljelyst\xc3\xa4 jo esihistorialliselta ajalta l\xc3\xa4htien ja Ruotsin kruunu halusi liitt\xc3\xa4\xc3\xa4 sen selke\xc3\xa4mmin osaksi valtakuntaa.\n_START_SECTION_\nHidas alkukehittyminen\n_START_PARAGRAPH_\nLuulajan uuden kaupungin kehitys l\xc3\xa4hti hitaasti k\xc3\xa4yntiin ja viel\xc3\xa4 1700-luvun lopulla Luulajan uudessa taajamassa asui ainoastaan virkamiehi\xc3\xa4. Ruotsin sodat ja ven\xc3\xa4l\xc3\xa4isten ry\xc3\xb6st\xc3\xb6retket hidastivat kaupungin kehittymist\xc3\xa4 ja se koki my\xc3\xb6s vakavia tulipaloja.\n_START_SECTION_\nTeollistuminen\n_START_PARAGRAPH_\nRuotsin suurvalta-ajan ja siihen liittyneiden sotien j\xc3\xa4lkeen kaupungin v\xc3\xa4kiluku alkoi kasvaa nopeasti. Suuri osa v\xc3\xa4est\xc3\xb6st\xc3\xa4 oli kuitenkin riippuvaista maataloudesta ja katovuodet aiheuttivat vakavia ongelmia. Suuri osa kaupungin v\xc3\xa4est\xc3\xb6st\xc3\xa4 n\xc3\xa4ki n\xc3\xa4lk\xc3\xa4\xc3\xa4 1830-luvulla ja useita avustustoimia tarvittiin. Telakkateollisuuden ensimm\xc3\xa4isi\xc3\xa4 investoijia oli Karl Vredrik Liljevalch, jonka j\xc3\xa4lkeen useampiakin korkealaatuisia laivoja rakentaneita telakoita perustettiin. Telakoiden vanavedess\xc3\xa4 kaupunkiin tuli uutta osaamista, joka vaikutti positiivisesti my\xc3\xb6s maatalouden kehitt\xc3\xa4miseen ja alueen talous alkoi parantua.\n_START_SECTION_\nModernistuminen\n_START_PARAGRAPH_\nLuulajan merkitys alkoi kasvaa 1800-luvun lopulla. Norrbottenin l\xc3\xa4\xc3\xa4nin hallinto ja maaherra muuttivat kaupunkiin 1856 ja muutamaa vuotta my\xc3\xb6hemmin avattiin kaupungin ensimm\xc3\xa4inen sairaala. Luulajaan rakennettiin kaupungintalo, ensimm\xc3\xa4inen pankki avasi ovensa 1857 ja vuonna 1883 kaupunkiin tuli ensimm\xc3\xa4inen puhelinlinja. Altappeniin rakennettiin saha ja rautatehdas, joista l\xc3\xa4\xc3\xa4nin suurteollisuus sai alkunsa. Malmirata J\xc3\xa4llivaaraan avattiin 1888 ja kaupunki kytkettiin Ruotsin pohjoiseen p\xc3\xa4\xc3\xa4rataan 1894. Luulaja sai my\xc3\xb6s s\xc3\xa4\xc3\xa4nn\xc3\xb6llisen h\xc3\xb6yrylaivayhteyden Tukholmaan. Elinkeinoel\xc3\xa4m\xc3\xa4n muutokset muodostivat uusia sosiaaliluokkia, ammattiliitot organisoituivat, poliittinen tietoisuus lis\xc3\xa4\xc3\xa4ntyi ja kaupungissa koettiin my\xc3\xb6s lakkoja._NEWLINE_Teollisuus syrj\xc3\xa4ytti maataloutta elinkeinona yh\xc3\xa4 enemm\xc3\xa4n 1900-luvun aikana. Ruotsin lapin malmia opittiin jalostamaan ja malmbananin ansiosta Karlsvikiin avattiin rautatehdas 1906. Sen merkitys haipui kuitenkin 1940-luvulla rakennetun Norrbottens j\xc3\xa4rnverkin vuoksi, josta my\xc3\xb6hemmin kehittyi SSAB, er\xc3\xa4s l\xc3\xa4\xc3\xa4nin t\xc3\xa4rkeimmist\xc3\xa4 teollisuusyrityksist\xc3\xa4. Luulaja alettiin tuntea ter\xc3\xa4s- ja satamakaupunkina ja se kehittyi Norrbottenin l\xc3\xa4\xc3\xa4nin t\xc3\xa4rkeimm\xc3\xa4ksi kaupungiksi.\n_START_SECTION_\n1900-luvun lopulta nykyp\xc3\xa4iv\xc3\xa4\xc3\xa4n\n_START_PARAGRAPH_\nLuulajan kaupunki, Alaluulajan kunta ja Raunan kunta liitettiin yhteen vuoden 1969 kuntaliitoksessa nykyiseksi Luulajan kunnaksi. Luulajan teknillinen yliopisto avattiin 1971 ja sen merkitys kaupungin elinkeinoel\xc3\xa4m\xc3\xa4n kehittymisess\xc3\xa4 metallurgian, informaatioteknologian, koulutuksen, tutkimuksen, kaupan ja kommunikaation alueella on ollut suuri.\n_START_SECTION_\nUrheilu\n_START_PARAGRAPH_\nLuulajasta ovat kotoisin j\xc3\xa4\xc3\xa4kiekkoseura Lule\xc3\xa5 HF ja koripalloseura LF Basket Norrbotten. Lule\xc3\xa5 HF:n kotihallina toimii Coop Norrbotten Arena.'